Safi Faye

Safi Faye (født 22. november 1943 i Dakar i Senegal i Fransk Vest-Afrika, død 22. februar 2023 i Paris) var en senegalesisk filmregissør, skuespillerinne og etnolog. Hun var den første kvinne fra Afrika sør for Sahara til å regissere en kommersielt distribuert spillefilm, Kaddu Beykat, som kom ut i 1975. Hun regisserte flere spille- og dokumentarfilmer, med fokus på livet på landsbygda i Senegal.

Liv og virke

Bakgrunn
Safi Faye ble født til en aristokratisk sererfamilie. Hennes foreldre var fra Fad'jal, en landsby sør for Dakar.  Hun studerte ved École normale de Rufisque og var ferdig utdannet lærer i 1962 eller 1963. Deretter begynte hun å undervise i Dakar.

I 1966 var hun på den første Festival Mondial des Arts Nègres i Dakar, der hun møtte den franske etnologen og filmskaperen Jean Rouch. Han oppmuntret henne til å bruke film som et etnografisk redskap. Hun spilte en rolle i hans film Petit à petit fra 1971. Faye har sagt at hun mislikte filmen, men at samarbeidet med ham gjorde at hun kunne lære noe om filmskaping og cinéma-vérité. I 1970-årene studerte hun etnologi ved École pratique des hautes études og deretter ved Lumière Film School. Hun forsørget seg selv med arbeid som modell, skuespiller og innen lydeffekter for film. I 1979 tok hun en doktorgrad i etnologi fra Universitetet i Paris (Sorbonne). Fra 1979 til 1980 studerte Faye videoproduksjon i Berlin og var gjesteforeleser ved Freie Universität Berlin. 

Hun tok enda en grad i etnologi ved Sorbonne i 1988.

Filmkarriere
Hennes første film, som hun også spilte i, var en kortfilm fra 1972 som het La Passante (=Den forbipasserende). Filmen bygde på hennes erfaring som utenlandsk kvinne i Paris. Den følger en kvinne (Faye) som går langs en gate og merker seg menns reaksjoner etter hvert som hun passerer dem.  Fayes første spillefilm var Kaddu Beykat (='Bondens røst' på wolof) og ble kjent internasjonalt som Letter from My Village eller News from My Village. Hun fikk økonomisk støtte til Kaddu Beykat av det franske samarbeidsdepartement. Filmen kom ut i 1975, og var den første spillefilm laget av en kvinne fra Afrika sør for Sahara til å bli kommersielt distribuert. Den gav Faye internasjonal oppmerksomhet. Da den kom ut ble den forbudt i Senegal. I 1976 vann den FIPRESCI-prisen fra den internasjonele føderasjon av filmanmeldere og OCIC-prisen.

Den korte dokumentarfilmen Selbé et tant d'autres (engelsk 'Selbe: One Among Many') fra 1983 følger en 39 år gammel kvinne, Selbé, som oppdrar åtte unger alene etter at ektemannen har forlatt landsbyen for å finne arbeid. Selbé samtaler med Faye, som ikke opptrer i filmen, og skildrer forholdet til ektemannen og dagliglivet i landsbyen.

I 2017 ble hun opptatt i Academy of Motion Picture Arts and Sciences (AMPAS), som hvert år kårer vinnere av Oscar-statuettene.

Faye bodde i Paris, og hadde en datter. Hun døde i Paris 22. februar 2023, 79 år gammel.

Filmer 
 1972: La Passante (The Passerby)
 1975: Kaddu Beykat (Letter from My Village)
 1979: Fad'jal (Come and work)
 1979: Goob na nu (The harvest is in)
 1980: Man Sa Yay (I, Your Mother)
 1981: Les âmes au soleil (Souls under the Sun)
 1983: Selbé et tant d'autres (Selbe: One Among Many eller Selbe and So Many Others)
 1983: 3 ans 5 mois (Three years five months)
 1985: Racines noires (Black Roots)
 1985: Elsie Haas, femme peintre et cinéaste d'Haiti (Elsie Haas, Haitian Woman Painter and Filmmaker)
 1989: Tesito
 1996: Mossane

Litteratur

Referanser

Personer fra Dakar
Franske regissører
Senegalesiske regissører
Franske skuespillere
Senegalesiske skuespillere
Etnologer